La primera trobada entre el Govern municipal i les entitats promotores de la ILP d’habitatge ―la llei aprovada al juliol al Parlament―, la Plataforma d’Afectats per la Hipoteca (PAH), l’Aliança contra la Pobresa Energètica i l’Observatori DESC ha resultat en un acord per treballar per al compliment de la normativa a Barcelona. La primera mesura que s’aplicarà serà requerir que els grans propietaris aturin els desnonaments per garantir el dret a l’habitatge de les persones en situació de vulnerabilitat.

Vídeo ‘L’Ajuntament ja treballa per aplicar la llei de mesures urgents per a l’habitatge’

L’alcaldessa, Ada Colau, ha manifestat: “L’emergència habitacional és una de les prioritats d’aquest Govern”, i per això ha anunciat que es requerirà que els grans propietaris, tant persones jurídiques com físiques que tinguin més de 20 habitatges dedicats al lloguer, aturin qualsevol desnonament. Segons diu la ILP d’habitatge, aquests propietaris hauran d’oferir un lloguer social a la família. D’altra banda, l’alcaldessa ha recordat que ja s’han destinat 11 milions d’euros a mesures i ajuts per garantir el dret a l’habitatge a Barcelona: “Interpel·lem la Generalitat de Catalunya perquè assumeixi les seves competències i posi els recursos necessaris per al compliment de la llei; ara no està fent front a les seves obligacions”, ha explicat Colau.

El Govern ha ofert tots els recursos que té a l’abast per garantir el dret a l’habitatge a la ciutat. “Davant l’emergència habitacional hem de fer més com a administració i ho hem de fer treballant conjuntament amb les entitats que lluiten contra els desnonaments i la pobresa energètica”, ha afirmat Ada Colau. Per realitzar aquesta tasca el Govern municipal augmentarà i reforçarà els serveis de les oficines de l’habitatge i crearà una unitat específica si és necessari.